**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.09.2025, ora 08.00 – 17.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.09.2025, ora 07.00**

**RÂURI**

**Debitele au fost în general staționare**, exceptând Vișeul, Iza, Someșul Mare, precum și râurile din bazinele superioare și mijlocii ale Timișului, Bârzavei, Oltului și din bazinele superioare ale Mureșului, Moraviței, Carașului, Nerei, Cernei, Jiului, Argeșului și Ialomiței, unde au fost în creștere ca urmare a precipitațiilor căzute în interval și a propagării.

Scurgeri pe versanți, torenți, pâraie şi creşteri izolate de niveluri şi debite s-au înregistrat pe unele râuri din sud-vestul țării ca urmare a precipitațiilor sub formă de aversă căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari, în jurul și peste valorile medii, în bazinele Vișeu, Tur, Lăpuș, Crișul Repede, Crișul Negru, Moravița și mai mici (sub 30%) pe râurile din bazinele hidrografice: Caraș, Nera, Cerna, Vedea, Râmnicu Sărat, Tazlău, Bârlad, bazinul superior al Timișului, în bazinul inferior al Bistriței, pe afluenții Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

În interval a fost emisă o atenționare hidrologică pentru fenomene imediate.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare**, cu excepția râurilor Vișeu, Iza, Tur, Lăpuș, Someșul Mare și Someșul Mic, unde vor fi în scădere, precum și a râurilor din bazinele mijlocii și inferioare ale Timișului, Bârzavei și Argeșului, unde vor fi în creștere ca urmare a precipitațiilor prognozate și propagării.

Sunt posibile scurgeri pe versanți, torenți, pâraie, creșteri mai importante de niveluri și debite pe unele râuri mici din zonele de deal și de munte, mai ales pe cele din sudul și estul țării, ca urmare a precipitațiilor sub formă de aversă, mai însemnate cantitativ, prognozate.

**Nivelurile** pe râuri la stațiile hidrometrice **se se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 16-17.09.2025 **a fost în creștere (2500 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia-Turnu Măgurele, staționare pe sectorul Zimnicea-Vadu Oii și în scădere pe sectorul Brăila-Tulcea.

**Debitul la intrarea în ţară** (secţiunea Baziaş) **va fi în creștere (2600 m3/s).**

În aval de Porțile de Fier debitele vor fi în creștere pe sectorul Gruia-Călărași și relativ staționare pe sectorul Fetești-Tulcea.

**2.** **Situaţia meteorologică în intervalul 16.09.2025, ora 10.00 –17.09.2025, ora 06.00**

**În ţară,** pe parcursul zilei vremea a fost frumoasă, iar din punct de vedere termic caldă n cea mai mare parte a teritoriului. Începând cu orele serii dinspre vest nebulozitatea s-a accentuat și a cuprins treptat majoritatea regiunilor. A plouat în Banat, Crișana, Maramureș și Transilvania, cea mai mare parte a Olteniei, în jumătatea nordică a Moldovei și izolat în Muntenia. Ploile au avut și caracter de aversă și au fost însoțite pe alocuri și de frecvente descărcări electrice. Din datele colectate de la stațiile meteorologice, până la ora 6, cantitățile de apă acumulate au fost pe suprafețe mici de 10...15 l/mp în nordul și centrul țării, precum și la munte, iar cu totul izolat în județul Alba, la stația meteorologică Blaj, s-au înregistrat 26 l/mp. Vântul a sufla slab și moderat, cu intensificări de scurtă durată asociate ploilor, precum și din a doua parte a nopții pe arii restrânse în sud-vestul teritoriului, cu viteze la rafală de până la 55 km/h, iar în vestul Carpaților Meridionali și în Munții Apuseni de până la 80 km/h. Temperaturile maxime s-au încadrat între 23 de grade la Ocna Șugatag, Joseni, Mangalia și Darabani și 32 degrade la Moldova Nouă, Calafat, Băilești, Turnu Măgurel e și Giurgiu, iar la ora 6 erau temperaturi cuprinse între 10 grade la Dumbrăvița de Codru și 20 de grade la Bechet și Constanța-dig. La începutul intervalului, precum și noaptea, pe arii restrânse a fost ceață.

**Observație:**în intervalul de diagnoză au fost în vigoare 7 atenționări cod galben pentru fenomene meteorologice periculoase imediate, după cum urmează: 3 emise de către SRPV Bacău, 2 emise de către SRPV Timișoara, 1 emisă de către SRPV Cluj și 1 emisă de către SRPV Sibiu.

**La Bucureşti** vremea a fost predominant frumoasă și caldă. Cerul a fost senin, exceptând ultimele ore ale intervalului, când s-a înnorat. Vântul a suflat slab până la moderat. Temperatura maximă a fost de 29 de grade la Afumați și Băneasa și 30 de grade la Filaret, iar la ora 6 se înregistrau 12 grade la stația meteorologică Băneasa, 14 grade la Afumați și

16 grade la Filaret.

**3. Prognoza meteorologică în intervalul 17.09.2025, ora 09.00-18.09.2025, ora 9.00**

**În ţară** vremea se va răci, astfel că valorile termice diurne se vor situa local sub mediile multianuale ale perioadei în est și sud-est și în jurul acestora în restul zonelor, iar cele nocturne vor fi apropiate de cele specifice datei. Cerul va fi variabil, cu înnorări mai ales pe parcursul zilei în jumătatea de est a țării. Va ploua în Dobrogea, cea mai mare parte a Munteniei și Moldovei, pe arii restrânse în Transilvania și cu totul izolat în celelalte regiuni. Ploile vor avea și caracter de aversă, izolat cantitățile de apă vor depăși 15...20 l/mp și vor fi descărcări electrice. Vântul va sufla slab și moderat, cu intensificări în zona montană îndeosebi înaltă (rafale de peste 70...80 km/h în Carpații Meridionali și de Curbură), local și temporar pe parcursul zilei, iar noaptea în est (viteze în general de 40...50 km/h, cu cele mai mari valori în sudul Banatului, sud-vestul Olteniei și pe litoral). Temperaturile maxime se vor încadra între 15 și 25 de grade, iar cele minime vor fi cuprinse în general între 4 și 12 grade. Noaptea, pe arii restrânse, se va forma ceață.

**La Bucureşti** vremea se va răci, astfel că valorile termice diurne se vor situa sub cele specifice datei. Cerul va avea înnorări pe parcursul zilei, când temporar va ploua, iar seara și noaptea treptat se va degaja. Vântul va sufla slab și moderat. Temperatura maximă se va situa în jurul valorii de 20 de grade, iar cea minimă va fi de 9...12 grade. Noaptea vor fi

condiții de ceață.

***II. CALITATEA APELOR***

**Pe râurile interioare**

**S.G.A. Suceava** **și** **A.N.M.A.P.-D.J.M. Suceava** revin cu informații despre poluarea pârâului Velnița din zona satului Vornicenii Mari, comuna Moara, din data de 15.09.2025, ora 10:00, fenomen manifestat printr-o culoare neagră-maronie a apei și miros neplăcut.

Echipa formată din reprezentanți ai I.T.A., G.R.R.A. și Laborator care s-a deplasat la fața locului pentru investigații a constatat că aceasta s-a produs ca urmare a descărcării în rețeaua de colectare a apelor pluviale a unor vidanje cu ape uzate neepurate (levigat de la Centrul de Management Integrat al Deșeurilor Moara-administrator SC FRITEHNIC SRL), care băltea pe terenurile din jur, după care se scurgea necontrolat în pârâu. Au fost informate: Prefectura Suceava, ISU Bucovina Suceava, ANMAP-DJM Suceava și GNM-CJ Suceava. Rezultatele celor cinci probe de apă prelevate au evidențiat că apa pârâului Velnița se încadra în clasa a V-a de calitate la indicatorii fizico-chimici: CCOCr, azot total, fosfor total, oxigen dizolvat, fier total și cloruri, iar apa râului Șomuzu Mare în clasa a IV-a de calitate conform indicatorului CCOCr și a III-a raportat la indicatorii: cloruri și calciu.

Prin procesul verbal de verificare nr. 16206/16.09.2025/ABA Siret, reprezentanții ABA Siret și G.N.M.-C.J. Suceava au stabilit următoarele măsuri obligatoriu de îndeplinit de către operator (SC Fritehnic SRL Suceava – CMID Moara):

-se va salubriza și ecologiza toată albia pârâului Velnița de la podul de pe DJ 209 C în amonte, pe toată lungimea acestuia până la punctul de descărcare (conducta de ape pluviale)-termen: 16.10.2025;

-se va salubriza și ecologiza punctul situat pe amplasamentul celulei 2 în care au fost descărcate vidanjele cu apa uzată neepurată-termen: 18.09.2025;

-se vor vidanja toate zonele de pe cursul pârâului Velnița unde s-au constatat băltiri de ape uzate neepurate evacuate prin conducta de ape pluviale-termen: 25.09.2025;

-se vor lua măsuri și se vor întreprinde acțiuni de identificare, eliminare a sursei de poluare și se va continua programul de monitorizare cu o frecvență lunară, pe o perioadă relevantă de minim 6 luni pentru forajele de monitorizare.

Pe fluviul Dunărea şi pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Dâmbovița** informează telefonic că în data de 16.09.2025, la ora 21:46, a fost semnalat un incendiu în care ardeau cca 10 t de deșeuri menajere depozitate necontrolat pe o suprafaţă de 100 mp pe raza comunei Băleni. Echipajele I.S.U. Dâmbovița intervin pentru stingere**,** se va reveni cu informații.

**Agenţia Naţională pentru Mediu și Arii Protejate** informează că din rezultatele analizelor efectuate în data de 15.09.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**R.N.P.-Romsilva-Administrația Parcului Natural Comana, A.N.M.A.P.-D.J.M. Giurgiu și G.N.M.-C.J. Giurgiu** informează că în data de 16.09.2025, la ora 12:15, a fost observat un incendiu de vegetație în Parcul Natural Comana, pe un islaz proprietate publică de pe partea estică a DJ412A, în apropiere de intrarea în satul Grădiștea, comuna Comana, jud. Giurgiu. A fost alertat Inspectoratul pentru Situații de Urgență „Vlașca” al Judetuțui Giurgiu. Au intervenit pentru stingere pompierii militari cu 3 autospeciale, rangerii de la administrația parcului natural, polițiştii şi cetățenii. Incendiul a fost lichidat în aceeaşi zi, la ora 15:00. Suprafața afectată este în curs de evaluare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**